Yhteisöjen tuomioistuimen tuomio (ensimmäinen jaosto) 17 päivänä lokakuuta 1995. - E. Olivieri-Coenen vastaan Bestuur van de Nieuwe Algemene Bedrijfsvereniging. - Ennakkoratkaisupyyntö: Arrondissementsrechtbank Amsterdam - Alankomaat. - Sosiaaliturva - Työkyvyttömyys - Yksityisoikeudellinen työsopimus - Virkamiesten erityisjärjestelmään kuuluva työ - Asetuksen (ETY) N:o 1408/71 4 artiklan 4 kohta - Asetuksen (ETY) N:o 1408/71 liitteen V Alankomaita koskevan kohdan 4 alakohdan a alakohta. - Asia C-227/94.



Oikeustapauskokoelma 1995 sivu I-03301



Tiivistelmä

Asianosaiset

Tuomion perustelut

Päätökset oikeudenkäyntikuluista

Päätöksen päätösosa



Avainsanat

Siirtotyöläisten sosiaaliturva - Työkyvyttömyysvakuutus - Etuuksien laskeminen - Työkyvyttömyysvakuutusta koskevan Alankomaiden lainsäädännön soveltamista koskevat yksityiskohtaiset erityissäännöt - Palkatussa työssä täytetty kausi tai vastaava kausi - Käsite - Opettajana toimiminen yksityisen oppilaitoksen kanssa tehdyn työsopimuksen perusteella - Soveltamisalaan kuuluminen - Kuuluminen työskentelykauden aikana sellaiseen erityisjärjestelmään, joka ei kuulu asetuksen N:o 1408/71 soveltamisalaan - Vaikutuksettomuus

(EY:n perustamissopimuksen 51 artikla; neuvoston asetuksen N:o 1408/71 46 artiklan 2 kohta ja liitteen V 4 kohdan a alakohta)

Tiivistelmä

Sosiaaliturvajärjestelmien soveltamisesta yhteisön alueella liikkuviin palkattuihin työntekijöihin ja heidän perheenjäseniinsä annetun asetuksen N:o 1408/71 liitteen V Alankomaita koskevan kohdan 4 alakohdan a alakohtaa, sellaisena kuin se oli voimassa 1.2.1982, on tulkittava siten, että palkatussa työssä täytetyiksi kausiksi luetaan sellaiset kaudet, joiden aikana henkilö on toiminut opettajana yksityisen oppilaitoksen kanssa tehdyn työsopimuksen perusteella, vaikka asianomainen henkilö on kyseisen ajanjakson aikana ollut vakuutettuna virkamiehiä ja sellaisena pidettäviä henkilöitä koskevan sellaisen erityisjärjestelmän mukaisesti, joka ei kuulu asetuksen soveltamisalaan. Jos erityisjärjestelmään kuuluvassa palkatussa työssä täytettyä kautta ei pidettäisi asetuksen liitteessä V tarkoitettuna vakuutuskautena, tällainen työntekijä joutuisi tämän vuoksi perustamissopimuksen 51 artiklan vastaisesti heikompaan asemaan, vaikka tämän ajanjakson huomioon ottaminen ei aiheuttaisi eri oikeuksien päällekkäisyyttä.

Asianosaiset

Asiassa C-227/94,

jonka Arrondissementsrechtbank te Amsterdam on saattanut ETY:n perustamissopimuksen 177 artiklan mukaisesti yhteisöjen tuomioistuimen käsiteltäväksi saadakseen tässä kansallisessa tuomioistuimessa vireillä olevassa asiassa

E. Olivieri-Coenen

vastaan

Bestuur van de Nieuwe Algemene Bedrijfsvereniging,

ennakkoratkaisun sosiaaliturvajärjestelmien soveltamisesta yhteisön alueella liikkuviin palkattuihin työntekijöihin ja heidän perheenjäseniinsä 14 päivänä kesäkuuta 1971 annetun neuvoston asetuksen (ETY) N:o 1408/71 (EYVL 1971 L 149, s. 2) liitteen V Alankomaita koskevan kohdan 4 alakohdan a alakohdan tulkinnasta,

YHTEISÖJEN TUOMIOISTUIN

(ensimmäinen jaosto),

toimien kokoonpanossa: jaoston puheenjohtaja D. A. O. Edward (esittelevä tuomari), tuomarit P. Jann ja L. Sevón,

julkisasiamies: C. O. Lenz,

kirjaaja: johtava hallintovirkamies H. A. Rühl,

ottaen huomioon kirjalliset huomautukset, jotka sille ovat esittäneet

- Olivieri-Coenenin puolesta asianajaja J. H. Schoordijk, Venlo,

- Bestuur van de Nieuwe Algemene Bedrijfsvereniging, asiamiehenään Gemeenschappelijke Administratiekantoor -nimisen yhdistyksen hallinnollisen ja oikeudellisen yksikön johtaja C. R. J. A. M. Brent,

- Euroopan yhteisöjen komissio, asiamiehinään oikeudellisen osaston virkamiehet B. J. Drijber ja M. Patakia,

ottaen huomioon suullista käsittelyä varten laaditun kertomuksen,

kuultuaan Bestuur van de Nieuwe Algemene Bedrijfsverenigingin, asiamiehenään Gemeenschappelijke Administratiekantoor -yhdistyksen hallinnollisen ja oikeudellisen yksikön lakimies M. A. Broekhuis, ja komission esittämät suulliset huomautukset 6.7.1995 pidetyssä suullisessa käsittelyssä,

kuultuaan julkisasiamiehen 13.7.1995 pidetyssä suullisessa käsittelyssä esittämän ratkaisuehdotuksen,

on antanut seuraavan

tuomion

Tuomion perustelut

1 Arrondissementsrechtbank te Amsterdam on esittänyt 1.8.1994 tekemällään ja yhteisöjen tuomioistuimeen 3.8.1994 saapuneella päätöksellä EY:n perustamissopimuksen 177 artiklan nojalla ennakkoratkaisukysymyksen sosiaaliturvajärjestelmien soveltamisesta yhteisön alueella liikkuviin palkattuihin työntekijöihin ja heidän perheenjäseniinsä 14 päivänä kesäkuuta 1971 annetun neuvoston asetuksen (ETY) N:o 1408/71 (EYVL 1971 L 149, s. 2, jäljempänä asetus) liitteen V Alankomaita koskevan kohdan 4 alakohdan a alakohdan tulkinnasta.

2 Tämä kysymys on esitetty työkyvyttömyysetuuden laskemista koskevassa asiassa, jonka asianosaisia ovat Nieuwe Algemene Bedrifjsvereniging ja Olivieri-Coenen.

3 Asetuksen 4 artiklan 4 kohdan mukaan asetusta ei sovelleta "virkamiesten ja sellaisina pidettävien henkilöiden erityisjärjestelmiin".

4 Asetuksen liitteen V Alankomaita koskevan I kohdan, sellaisena kuin se on muutettuna Helleenien tasavallan liittymisehdoista ja perustamissopimusten mukautuksista tehdyllä asiakirjalla (EYVL 1979 L 291, s. 17, jäljempänä Alankomaita koskeva kohta) 4 alakohdan a alakohdassa säädetään seuraavasti:

"Asetuksen 46 artiklan 2 kohtaa (joka koskee etuuksien suuruuden laskemista vakuutuskausien pituuden perusteella) sovellettaessa Alankomaiden työkyvyttömyysvakuutusta koskevan lainsäädännön mukaan täyttyneiksi vakuutuskausiksi katsotaan myös ennen 1 päivää heinäkuuta 1967 Alankomaissa palkatussa työssä täytetyt kaudet tai vastaavat kaudet."(1)

5 Alankomaissa Wet op de arbeidsongeschiktheidia (työkyvyttömyysvakuutusta koskeva laki, jäljempänä WAO), jolla säännellään oikeutta invaliditeetin perusteella maksettavaan etuuteen, ei sovelleta virkamiehiin tai sellaisina pidettäviin henkilöihin. Heitä koskee vuoden 1922 Pensioenwet (eläkelaki), jonka on vuonna 1965 korvannut Algemene Burgelijke Pensioenwet (julkishallinnon siviilieläkkeitä koskeva laki, jäljempänä ABPW). ABPW:n siirtymäsäännöksissä on säilytetty oikeus Pensioenwetissä säädettyyn viivästettyyn työkyvyttömyyseläkkeeseen viiden vuoden ajaksi, eli 1.1.1971 saakka, joten henkilöt, jotka ovat tulleet 1.1.1971 jälkeen kykenemättömiksi hoitamaan virkaansa, eivät voi vedota oikeuteen saada viivästettyä työkyvyttömyyseläkettä.

6 Olivieri-Coenen, joka on syntynyt 9.1.1927 Alankomaissa ja asunut siellä vuoteen 1959 saakka, opetti kyseisen valtion alueella toimivassa yksityisessä koulussa 1.9.1946 ja 29.1.1959 välisenä aikana yksityisoikeudellisen työsopimuksen perusteella.

7 Olivieri-Coenen oli 1.9.1947 ja 29.1.1959 välisenä aikana vakuutettuna Pensioenwetin virkamiehiä ja sellaisina pidettäviä henkilöitä koskevan erityisjärjestelmän mukaisesti.

8 Solmittuaan avioliiton Italian kansalaisen kanssa hän sai Italian kansalaisuuden ja asettui vuonna 1959 asumaan Italiaan, missä hän työskenteli puolisonsa kanssa heidän omistamassaan hotellissa. Olivieri-Coenen oli vakuutettuna Italiassa maaliskuusta 1960 heinäkuuhun 1981.

9 Hän lopetti työskentelyn terveydellisistä syistä 26.2.1979. Toimivaltainen italialainen eläkelaitos myönsi hänelle työkyvyttömyyseläkkeen 1.2.1982 lähtien. Olivieri-Coenen haki myös Alankomaista asetuksen 46 artiklan 2 kohdan mukaisesti vakuutuskauden pituuden perusteella maksettavaa työkyvyttömyysetuutta.

10 Nieuwe Algemene Bedrijfsvereniging, toimivaltainen alankomaalainen vakuutuslaitos, ilmoitti Olivieri-Coenenille myöntäneensä hänelle WAO:n nojalla 1.2.1982 lähtien vakuutuskauden pituuden perusteella työkyvyttömyysetuuden, jonka perusteena oli vain yksi vakuutusvuosi Alankomaissa, eli syyskuun 1946 ja syyskuun 1947 välinen ajanjakso, jonka jälkeisenä aikana Olivieri-Coenen kuului virkamiehiin ja sellaisina pidettäviin henkilöihin sovellettavaan Pensioenwetin järjestelmään. Koska Olivieri-Coenen oli tullut työkyvyttömäksi 1.1.1971 jälkeen, häneen ei voitu soveltaa ABPW:ssä säädettyjä siirtymäsäännöksiä.

11 Olivieri-Coenen teki tämän päätöksen vuoksi valituksen Arrondissementsrechtbank te Amsterdamiin väittäen tehneensä palkattua työtä Alankomaissa 11 vuoden ajan.

12 Koska Arrondissementsrechtbank te Amsterdam on epätietoinen siitä, onko ajanjaksoja, joiden aikana asianosainen on toiminut opettajana yksityisen oppilaitoksen kanssa tehdyn työsopimuksen nojalla, pidettävä asetuksen 46 artiklan 2 kohtaa sovellettaessa työskentelykausina, vaikka hän oli tänä ajanjaksona ollut vakuutettuna virkamiehiä ja sellaisina pidettäviä henkilöitä koskevan erityisjärjestelmän mukaisesti, se on päättänyt lykätä asian ratkaisua ja esittää yhteisöjen tuomioistuimelle seuraavan ennakkoratkaisukysymyksen:

"Onko asetuksen N:o 1408/71 liitteen V Alankomaita koskevan kohdan 4 alakohdan a alakohtaa, sellaisena kuin se oli voimassa 1.2.1982, tulkittava siten, että palkatussa työssä täytettyihin kausiin on sisällytettävä myös sellaiset ajanjaksot, joiden aikana henkilö on toiminut opettajana yksityisen oppilaitoksen kanssa tehdyn työsopimuksen perusteella, vaikka kyseinen henkilö oli tämän ajanjakson aikana vakuutettuna virkamiehiin ja sellaisina pidettäviin henkilöihin sovellettavan erityisjärjestelmän mukaisesti?"

13 Heti aluksi on todettava, että ne ajanjaksot, joiden aikana henkilö on toiminut opettajana yksityisen oppilaitoksen kanssa tehdyn työsopimuksen perusteella, ovat palkatussa työssä täytettyjä kausia.

14 Sen jälkeen on korostettava, että vaikka virkamiehiin ja sellaisina pidettäviin henkilöihin sovellettavat erityisjärjestelmät on jätetty asetuksen soveltamisalan ulkopuolelle, asetuksen liitteen V Alankomaita koskevan kohdan 4 alakohdan a alakohdasta ilmenee selvästi, että kaikkia palkatussa työssä täytettyjä kausia on erotuksetta pidettävä 46 artiklan 2 kohdan soveltamiseksi edellytettyinä vakuutuskausina.

15 Se seikka, että henkilö on kuulunut virkamiehiin ja sellaisena pidettäviin henkilöihin sovellettavaan erityisjärjestelmään tietyn työskentelykauden aikana, ei tarkoita, ettei kyseinen kausi olisi asetuksen liitteen V Alankomaita koskevan kohdan 4 alakohdan a alakohdassa tarkoitettu palkatussa työssä täytetty kausi tai vastaava kausi.

16 Yhteisöjen tuomioistuin on asiassa Drake (asia C-12/93, Kok. 1994, s. I-4337, 20 kohta) 20.9.1994 antamassaan tuomiossa korostanut, että yhtäältä asetuksen säännökset ja toisaalta sen liitteen VI (aikaisemmin liite V) säännökset eivät ole arvojärjestyksessä, ja että koska kaikki nämä säännökset on säädetty perustamissopimuksen 51 artiklaa soveltaen, niitä on tulkittava yhdessä, tämän artiklan tavoitteen mukaisesti eli yhteisön perusvapauksiin kuuluvan työntekijöiden vapaan liikkuvuuden toteuttaminen huomioon ottaen.

17 Lopuksi on korostettava, että jos virkamiesten tai sellaisena pidettävien henkilöiden erityisjärjestelmään kuuluvassa palkatussa työssä täytettyä kautta ei pidettäisi asetuksen liitteessä V (Alankomaita koskevan kohdan 4 alakohdan a alakohdassa) tarkoitettuna vakuutuskautena, tällainen työntekijä joutuisi tämän vuoksi perustamissopimuksen 51 artiklan vastaisesti heikompaan asemaan, vaikka tämän ajanjakson huomioon ottaminen ei aiheuttaisi eri oikeuksien päällekkäisyyttä.

18 Edellä esitetyn perusteella asetuksen liitteen V Alankomaita koskevan kohdan 4 alakohdan a alakohtaa, sellaisena kuin se oli voimassa 1.2.1982, on tulkittava siten, että palkatussa työssä täytetyiksi kausiksi luetaan sellaiset kaudet, joiden aikana henkilö on toiminut opettajana yksityisen oppilaitoksen kanssa tehdyn työsopimuksen perusteella, vaikka asianomainen henkilö on kyseisen ajanjakson aikana ollut vakuutettuna virkamiehiä ja sellaisena pidettäviä henkilöitä koskevan erityisjärjestelmän mukaisesti.

Päätökset oikeudenkäyntikuluista

Oikeudenkäyntikulut

19 Yhteisöjen tuomioistuimelle huomautuksensa esittäneelle Euroopan yhteisöjen komissiolle aiheutuneita oikeudenkäyntikuluja ei voida määrätä korvattaviksi. Pääasian asianosaisten osalta asian käsittely yhteisöjen tuomioistuimessa on välivaihe kansallisessa tuomioistuimessa vireillä olevan asian käsittelyssä, minkä vuoksi kansallisen tuomioistuimen asiana on päättää oikeudenkäyntikulujen korvaamisesta.

Päätöksen päätösosa

Näillä perusteilla

YHTEISÖJEN TUOMIOISTUIN

(ensimmäinen jaosto)

on ratkaissut Arrondissementsrechtbank te Amsterdamin 1.8.1994 esittämän kysymyksen seuraavasti:

Sosiaaliturvajärjestelmien soveltamisesta yhteisön alueella liikkuviin palkattuihin työntekijöihin ja heidän perheenjäseniinsä 14 päivänä kesäkuuta 1971 annetun neuvoston asetuksen (ETY) N:o 1408/71 liitteen V Alankomaita koskevan kohdan 4 alakohdan a alakohtaa, sellaisena kuin se oli voimassa 1.2.1982, on tulkittava siten, että palkatussa työssä täytetyiksi kausiksi luetaan sellaiset kaudet, joiden aikana henkilö on toiminut opettajana yksityisen oppilaitoksen kanssa tehdyn työsopimuksen perusteella, vaikka asianomainen henkilö on kyseisen ajanjakson aikana ollut vakuutettuna virkamiehiä ja sellaisena pidettäviä henkilöitä koskevan erityisjärjestelmän mukaisesti.

(1) - Suomennettu yhteisöjen tuomioistuimessa. (EYVL 1971 L 149:n käännös on epätarkka.)